Šutaj Eštok, Matúš, poslanec NR SR (2021-10-06):
Vážené panie poslankyne, vážení páni poslanci, asi 500-krát pred voľbami a 500-krát po voľbách minimálne opakoval Igor Matovič základný princíp, ktorý má podľa neho platiť v štátnej správe, že nesmie mať prednosť človek len preto, lebo má tú správnu stranícku knižku. Princíp je to síce pekný a na rozdiel od Igora Matoviča ho predchádzajúce vlády uplatňovali aj v praxi. Postupnými legislatívnymi zmenami sa v zmysle európskych odporúčaní snažili štátnu správu odpolitizovať a dať základné garancie štátnym úradníkom, že nemôžu byť svojvoľne odvolaní, premiestnení alebo rovno vyhodení z práce. Ak si chce niekto pozrieť v priamom prenose schizofréniu tejto vládnej koalície a podrobne si naštudovať spôsob, akým si robiť z úst inú časť tela, nech sa pozrie na aktuálnu tému výberu policajného prezidenta. To bolo v roku 2018 na námestiach, kričal nahlas vo všetkých médiách, že treba túto tému odpolitizovať, túto voľbu, aby nebola politická. Boli ste vy, dámy a páni z vládnej koalície, česť niektorým výnimkám, vy ste kričali ostošesť, že policajného prezidenta si nesmie vyberať minister. Bolo to práve vláda Petra Pellegriniho, ktorá si ako jednu z kľúčových priorít stanovila zmierenie napätia v spoločnosti. Preto v rámci upokojenia celospoločenskej situácie túto zmenu aj podporila a presadila. No a keď sa pozrieme, čo sa deje dnes, zrazu, milé dámy a páni z koalície, ste zistili, že svojimi vlastnými návrhmi si musíte v praxi skutočne zmeniť všetko, čo ste pred voľbami chceli. Dnes vám to už, samozrejme, nevyhovuje. Preto šup-šup, poďme veľmi rýchlo zmeniť spôsob voľby tak, aby si ho vyberal priamo minister. Dámy a páni, to je čistá schizofrénia alebo ešte presnejšie, je to sprosté oklamanie voličov, ako už tu bolo povedané za týmto rečníckym pultom. V opozícii ste niečo nahlas žiadali, sľubovali a dnes vo vláde robíte úplný opak. Novely zákona o štátnej službe sú navlas rovnakým príbehom. Opakuje sa ten najzásadnejší postoj Igora Matoviča. Prednosť štátnej správe nesmie mať človek len preto, lebo má tu správnu stranícku knižku. No, ale to by nebol Igor Matovič, aby sa jeho zásadný postoj nezmenil o 180 stupňov. Veď si len spomeňme, čo nám vládna koalícia narobila s okresnými úradmi. Nielen pred voľbami, ale ešte mesiace po nich nám Igor Matovič ako premiér sľuboval, že okresné úrady treba odpolitizovať a že je neprijateľné, aby sa posty prednostov menili politicky. Čo sa stalo pár týždňov nato? Zrazu ste si posty, zrazu sa tie posty stali tými najpolitickejšími v histórii Slovenskej republiky. Za žiadnej vlády na Slovensku sa nestalo, aby si posty okresných prednostov sprivatizovala jedna jediná koaličná strana – OĽANO. A vo svojej fraške ste pokračovali ďalej. Namiesto otvorených výberových konaní, pred voľbami sľubovala, táto vláda sľubovala pred voľbami ako zázračné riešenie na všetko, sa niekde v utajení schádzali stranícke úderky OĽANO na čele s Jozefom Pročkom a za takýchto tajných konkurzoch zrazu vyskočili ako zajace z klobúka desiatky nových prednostov okresných úradov. A čo na to váš stranícky šéf Igor Matovič? Nič. Len nakreslil jeden infantilný, prihlúply plagátik, typicky v jeho štýle, aby sa priznal, že ako on teda bude prednosta okresného úradu politickou funkciou, ale pozor, za ňou už bude hrubá čiara, no a nižší panáčikovia, tí už budú nedotknuteľní. Lenže čo sa nestalo? Privatizácia okresných prednostov hnutím OĽANO sa vládnej koalícii ukázala ako nedostačujúca. Na všetky úrovne predsa treba dosadiť svojich strýkov, tety, bratrancov či kamarátov. A to vám odpolitizovaná štátna správa jednoducho neumožňovala. A tak hybaj, rýchlo prišiel na pomoc bývalý štátny tajomník, predkladateľ tohto návrhu pán Kyselica so svojimi pozmeňujúcimi návrhmi, ktoré obracajú princípy štátnej služby naruby a robia z nej politické odkladisko súčasnej vládnej koalície. Nechcem byť za každú cenu osobný, pán Kyselica, no musím na chvíľku sa pristaviť aj pri vás osobne. Boli ste to práve vy, kto z postu štátneho tajomníka musel odísť, pretože sa prejavilo, že celú predvolebnú kampaň v drese OĽANO ste absolvovali v pozícii agenta Vojenského spravodajstva. Dodnes nevieme, koho a komu ste vynášal, pán Kyselica, informácie, dodnes sa za to klamanie voličov ste sa neospravedlnili. Za to ste výrazne aktívny, ak ide o čistky v štátnej správe, ako už tu bolo povedané. A slovo čistky nepoužívam náhodne. Je to totiž váš obľúbený výraz, ako tu už odznelo. O obsadzovaní funkcií v Policajnom zbore totiž pred troma týždňami ste povedali presne toto, citujem: „Nerobili sa čistky na vrcholových pozíciách, ktoré každý očakával, že sa po nástupe urobia.“ Ako vidíme, nastal čas na čistky. Zjavne pán Kyselica presvedčený, že nastal čas na tie čistky v štátnej správe. Svoje zmeny ničiace stabilitu a profesionalizáciu štátnej správy totiž ako predkladateľ ste v júni odôvodnili takto a teraz citujem: „Jedným zo základných pilierov zmeny fungovania okresných úradov je možnosť zmeny personálneho obsadenia vo vedúcich funkciách tak, aby dostala šancu nová generácia úradníkov s inovatívnymi myšlienkami, s chuťou zlepšovať služby poskytované štátom, ktorá rozumie zmene, ktorú túto vláda prináša, a stotožňuje sa so smerovaním a cieľmi, ktoré chce vláda v tejto oblasti dosiahnuť.“ Koniec citátu. Myslím si, že dramaturgovia žurnálov z päťdesiatych rokov minulého storočia by z tohto odôvodnenia mali ozajstnú radosť. Tam by ste sa hodili ako niečo na niečo. Kým ale prejdem ku konkrétnym nezmyslom v predkladanom návrhu, ešte jeden jasný dôkaz pokrytectva a klamania voličov hnutím OĽANO. Pred troma rokmi sa toto hnutie obrátilo na Ústavný súd, aby zakázal tzv. prílepky v zákonoch, teda zmenu jedného zákona prostredníctvom iného pozmeňovacieho návrhu, ktorý úplne nesúvisí s predkladaným návrhom zákona. Čo myslíte, čo dnes obsahuje návrh skupiny poslancov vedených pánom Kyselicom? Presne tak. Prílepok, ktorým sa mení zákon o štátnej službe príslušníkov Policajného zboru, ako tu už bolo povedané. Poslanci OĽANO pred troma rokmi tvrdili, že takýto postup obchádzania štandardného legislatívneho procesu je neprijateľný. Mimochodom, v mene OĽANO sa takto rozhorčovala ešte aj vtedy poslankyňa, dnes najlepšia ministerka sveta, odborníčka na DPH pani Veronika Remišová. Nečudujem sa preto, že ani zvyšku strany ZA ĽUDÍ, ktorý tu štandardne nie je, tento postup neprekáža. Inak by totiž nesúhlasili ani s tým, aby takéto zásadné zmeny, o aké dnes sa pokúšate, pán Kyselica, išli formou poslaneckého a nie vládneho návrhu zákona. Cieľ je totiž presne rovnaký ako pri prílepkoch, teda vyhnúť sa štandardnému legislatívnemu procesu. A ja osobne sa nečudujem, že predkladateľom sa zachcelo takýto paškvil predložiť, pretože v živote by neprešiel štandardnou oponentúrou v rámci medzirezortného pripomienkového konania. A len vám pripomínam, že legislatívna rada vlády, váš poradný orgán, kde máte aj vášho dvorného advokáta Miškoviča, vám v septembri dala nesúhlasné stanovisko k tomuto návrhu zákona. To odôvodnenie si, prosím, prečítajte, rozbili vás tam, ako sa povie, na mraky. Tak teraz sa pozrime, prosím, bližšie na zmeny, ktorými chce vládna koalícia ešte viac spolitizovať štátnu správu. Predkladatelia nám navrhujú možnosť odvolať vedúceho zamestnanca bez udania dôvodu. To znamená, že ide proti základným princípom zákona. Navrhujete totiž spolitizovať štátnu službu, dosadzovať vedúcich zamestnancov podľa známosti a nie podľa odbornosti. To je absolútne neprijateľné a bude to pôsobiť tak výrazne demotivujúcim faktorom pre štátnych zamestnancov, pretože tí čestní si nebudú môcť bez známostí budovať svoju kariéru a udržať si svoju pozíciu. Dnes je štátny zamestnanec vďaka princípu stability chránený pred skončením štátnozamestnaneckého pomeru z iných ako zákonom ustanovených dôvodov. Princíp stability, ktorý tu bol niekoľkokrát spomenutý, sa uplatňuje najmä prostredníctvom troch inštitútov, a to je inštitút stálej štátnej služby, inštitút odvolávania z funkcie vedúceho štátneho zamestnanca len z dôvodov ustanovených zákonom a prostredníctvom inštitútu nadbytočného štátneho zamestnanca. Podstata tohto princípu stability spočíva v snahe o elimináciu prepúšťania štátnych zamestnancov z osobných či politických dôvodov, tak ako to idete urobiť teraz vy. V tomto konkrétnom prípade oslabenie princípu stability ovplyvňuje priamo aj princíp politickej neutrality, nestrannosti a profesionality. Vedúci zamestnanci, ktorých bude možné odvolať z riadiacej funkcie bez uvedenia dôvodu, budú vystavení pokušeniu vykonávať štátnu službu v prospech aktuálneho politického vedenia príslušného štátneho orgánu. Teda nie politicky neutrálne, nestranne a profesionálne, ale presne naopak, tak ako to chcete. No a teraz ten slávny policajný prílepok, pretože toto ustanovenie podriaďuje vedúcich policajných funkcionárov absolútnemu politickému vplyvu a bude tak možné manipulovať akékoľvek trestné stíhanie. Už to nebude iba čurillovská mafia, ako povedal predseda parlamentu Boris Kollár, ktorá si bude vymýšľať za jedným vyšetrovacím stolom, koho zobrať do basy a koho nie, ale už otvoríte takto priestor aj legislatívne, aby to možné bolo. Pri tomto prílepku sa porušujú základné princípy, na ktorých stojí ustanovenie § 35 zákona o štátnej službe príslušníkov Policajného zboru. A tento paragraf hovorí, že policajt v služobnom pomere sa prevedie na inú funkciu iba v zákonom stanovených prípadoch, ktoré sú v tomto ustanovení taxatívne vymenované, za žiadnych iných a nie takouto svojvôľou, ako navrhujete vy. Keď to zjednoduším, koalícia opäť hľadá spôsob, ako umožniť ministrovi vnútra zasahovať do činnosti akýchkoľvek policajných zložiek. Vážené panie poslankyne, páni poslanci, Slovenská republika nepotrebuje štátnu službu, ktorá bude nadšená z aktuálnej vlády. Ak by to tak bolo, tak pri dnešnej rekordne najnedôveryhodnejšej vláde voči súčasnej moci by už pre štát nemal kto pracovať. Štát potrebuje profesionálnu a odpolitizovanú štátnu službu, v ktorej majú priestor odborníci a nie synovci, strýkovia a kamaráti poslancov OĽANO. A je úplne evidentné, že snahou vládnej koalície, vás všetkých, je urobiť zo štátnej služby odkladisko pre svojich známych a zbaviť sa bez udania dôvodu všetkých tých, ktorí majú dnes iný názor, pretože nesúhlasia s tým, čo na Slovensku predvádzate. Bude tu platiť slogan Igora Matoviča, len v úplne opačnom znení, ako to bolo pôvodne myslené: „Prednosť v štátnej službe musí mať človek len preto, lebo má tú správnu stranícku knižku.“ Toto teraz idete urobiť. Preto vás vyzývam, aby ste odmietli takéto krágľovacie praktiky, tak sú to správne pomenované, krágľovacie, pani poslankyňa, a ponechali štátnej službe aspoň náznak apolitickosti a odbornosti. Inak sa nám ľahko stane, že aj tí poslední odborníci v službách štátu odídu do súkromného sektora, aj tí poslední, ktorí ešte dnes neodišli, alebo do zahraničia. A správa štátu zostane na obraz vašej vlády v rukách amatérov a zmätkárov, takým, ako ste aj vy. A ich jedinou vlastnosťou bude, že nadšene olajkujú každý jeden status Igora Matoviča. Ak sa však Slovensko má pozviechať z tohto marazmu, ktorý ste tu priviedli za rok a pol, bude potrebné na Slovensko dostať nielen odborníkov, ale aj profesionálov. A bude to nevyhnutné, ak sa táto krajina má pohnúť tým správnym smerom. Ďakujem pekne za vašu pozornosť.